[pic] | EURÓPAI BIZOTTSÁG |

Brüsszel, 2009.12.17.

COM(2009)701 végleges

2009/0186 (NLE)

Javaslat:

A TANÁCS HATÁROZATA

az Európai Unió és Ausztrália közötti, az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló megállapodás megkötéséről

INDOKOLÁS

- A Bel- és Igazságügyi Tanács 2008. június 30-án felhatalmazta az Európai Unió Tanácsának elnökségét, hogy megállapodást írjon alá az Európai Unió és Ausztrália között az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról. A felek 2008. június 30-án aláírták és ettől az időponttól kezdve ideiglenes alkalmazzák a megállapodást.

- Az ausztrál határvédelmi jogszabályok feljogosítják az Ausztrál Vámszolgálatot arra, hogy a nemzetközi légitársaságok PNR adatait az utasok Ausztráliába érkezését megelőzően kockázatelemzésnek vesse alá. Ez a jogszabály Ausztrália határai és területe biztonságának fokozását célozza, és különösen a kormány 2001-es, a nemzetbiztonság megerősítésére irányuló választási programjának végrehajtását szolgálja.

- A megállapodás fő célja az európai utasinformációk, más néven utas-nyilvántartási adatállomány vagy PNR adatok Ausztrál Vámszolgálattal történő cseréjének biztosítása, amely alapján ez a szolgálat felméri a veszélyt, amelyet egy utas Ausztrália biztonságára jelenthet.

- Ebben az összefüggésben a megállapodás jogalapot biztosít a bűnüldözés szempontjából releváns információk, ebben az esetben a PNR adatok EU és Ausztrália közötti cseréjéhez a terrorizmus és az ehhez kapcsolódó nemzetközi bűnözés, köztük a szervezett bűnözés elleni küzdelem érdekében, ezáltal jogbiztonságot nyújtva a légitársaságok, az utasok és az adatvédelmi hatóságok számára, és egyúttal biztosítva a polgárok magánéletének védelmét és fizikai biztonságát is. Egy uniós megállapodás továbbá lehetővé teszi e megközelítés egységes alkalmazását az Európai Unió teljes területén a magánszemélyek magánélethez való joga tiszteletben tartásának biztosítása és a légitársaságok közötti verseny torzulásának elkerülése érdekében.

****

- A megállapodás célja a terrorizmus megelőzése és az ellene folytatott küzdelem az alapvető jogok, és nevezetesen a személyes adatok védelmének tiszteletben tartása mellett. Az Európai Unió és Ausztrália közötti, az Európai Unióból származó utas-nyilvántartási adatállomány adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló megállapodás célja az Európai Unióról szóló szerződés 6. cikkében foglalt alapvető jogok, valamint – az Európai Unió Alapjogi Chartája 7. és 8. cikkében meghatározott, a magánélet és a családi élet tiszteletben tartásához való jog és a személyes adatok védelmével kapcsolatban – az arányosság és szükségesség elvei teljeskörű tiszteletben tartásának biztosítása.

- Az Európai Unió működéséről szóló szerződés 218. cikke (6) bekezdésének a) pontja szerint a rendes jogalkotási eljárás alkalmazási körébe tartozó területekre vonatkozó megállapodások megkötéséről a Tanács az Európai Parlament egyetértését követően fogad el határozatot.

****

- A Bizottság ezért azt javasolja a Tanácsnak, hogy az Európai Parlament egyetértését követően fogadjon el határozatot az Európai Unió és Ausztrália közötti, az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló megállapodás megkötéséről.

2009/0186 (NLE)

Javaslat:

A TANÁCS HATÁROZATA

2010.XX.XX.

az Európai Unió és Ausztrália közötti, az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló megállapodás megkötéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 82. cikke (1) bekezdésének d) pontjára és 87. cikke (2) bekezdésének a) pontjára, összefüggésben a 218. cikke (6) bekezdésének a) pontjával,

tekintettel a Bizottság javaslatára,

tekintettel az Európai Parlament egyetértésére[1],

mivel:

1. A Tanács 2008. február 28-án úgy határozott, felhatalmazza az elnökséget, hogy – a Bizottság támogatásával – tárgyalásokat kezdjen az Európai Unió és Ausztrália közötti, az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló hosszú távú megállapodás érdekében.

2. A 2008. június 30-i 2008/651/KKBP/IB tanácsi határozatnak[2] megfelelően az Európai Unió és Ausztrália közötti, az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló megállapodást – annak egy későbbi időpontban történő megkötésére figyelemmel – ….-án/-én aláírták.

3. A 15. cikk (2) bekezdésének megfelelően a megállapodás rendelkezései az aláírás időpontjától ideiglenesen alkalmazandók.

4. A megállapodást még nem kötötték meg. A Lisszaboni Szerződés 2009. december 1-i hatálybalépésével az Európai Unió által ennek érdekében követendő eljárásokat az Európai Unió működéséről szóló szerződés 218. cikke szabályozza.

5. A megállapodást meg kell kötni.

6. [Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyv 3. cikkének megfelelően az Egyesült Királyság és Írország részt vesz e határozat elfogadásában.]

7. Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, és a megállapodás rá nem kötelező, illetve nem alkalmazandó,

ELFOGADTA EZT A HATÁROZATOT:

1. cikk

Az Európai Unió és Ausztrália közötti, az Európai Unióból származó utas-nyilvántartási adatállomány (PNR) adatainak légi fuvarozók általi feldolgozásáról és az Ausztrál Vámszolgálat részére történő továbbításáról szóló megállapodást[3] megkötik.

A megkötendő megállapodás szövege e határozat mellékletét képezi.

2. cikk

A Tanács elnöke kijelöli a megállapodás 15. cikkében meghatározott jóváhagyó okiratok kicserélését az Európai Unió nevében annak érdekében elvégezni jogosult személyt, hogy kifejezze, az Európai Unió a megállapodást magára nézve jogilag kötelező erejűnek ismeri el.

3. cikk

Ez a határozat az elfogadása napján lép hatályba. Ezt a határozatot az Európai Unió Hivatalos Lapjában ki kell hirdetni.

A megállapodás hatálybalépésének időpontját az Európai Unió Hivatalos Lapjában közzé kell tenni.

Kelt Brüsszelben, […] -án/-én.

a Tanács részéről

az elnök […]

MELLÉKLET

.

[1] HL C […], […], […]. o.

[2] HL L 213., 2007.8.8., 47. o.

[3] HL L 213., 2007.8.8., 49. o.